ДЕЛЕГИРАН РЕГЛАМЕНТ (ЕС) 2022/2404 НА КОМИСИЯТА

от 14 септември 2022 година

за допълнение на Регламент (ЕС) 2016/2031 на Европейския парламент и на Съвета чрез определяне на подробни правила за наблюденията на карантинни вредители по отношение на определена защитена зона и за отмяна на Директива 92/70/ЕИО на Комисията

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 32, параграф 5, втора алинея и член 34, параграф 1, втора алинея от него,

като има предвид, че:

(1) В Регламент (ЕС) 2016/2031 са предвидени основните правила за здравето на растенията в Съюза.

(2) Съгласно член 32, параграф 4, буква б) от посочения регламент когато държавите членки подават заявление за нова защитена зона, те са длъжни да представят резултатите от наблюденията от най-малко трите предходни години, с които се доказва отсъствието на карантинния вредител по отношение на защитената зона („вредителя“) на съответната територия.

(3) Съгласно член 34, параграф 1 от Регламент (ЕС) 2016/2031 държавите членки са длъжни да извършват ежегодни наблюдения на всяка защитена зона по отношение на вредителите и всяка година да докладват на Комисията и на другите държави членки резултатите от тези наблюдения.

(4) Правилата относно подготовката на наблюденията следва да включват изисквания за отчитане на биологичните характеристики на съответния вредител и на съответните растения гостоприемници, както и изискване графикът на наблюдението да е подходящ за откриване на вредителя. Тези елементи са важни, за да бъде подготовката пълна и подходяща за съответното наблюдение.

(5) За да се гарантира пълнотата, ефективността и ефикасността на наблюдението, съдържанието му следва да включва указания върху карти, описание на района на наблюдението и на проверките, вземането на проби и изпитванията, целевите популации, методите за откриване и рисковите фактори.

(6) Наблюденията следва да се извършват и в буферна зона, обкръжаваща защитената зона, и да бъдат по-интензивни от тези в защитената зона, тъй като в буферната зона наличието на вредителя не е забранено и там не се прилагат мерки срещу него. Това е необходимо, за да се потвърди отсъствието на вредителя от буферната зона и за по-добро опазване на статута на защитената зона на свободна от вредители зона. Това е в съответствие и с приложимите международни стандарти за фитосанитарни мерки за установяване на свободни от вредители зони (2), използвани съответно за установяването на защитени зони съгласно правото на Съюза. Съгласно тези международни стандарти при установяването и поддържането на свободни от вредители зони се изисква създаване на буферни зони в случаите, когато географската изолация не се счита за подходяща за предотвратяване на въвеждането или повторното нападение от вредители в такива области, или когато няма други средства за предотвратяване на движението на вредители към тези области.

(7) Поради същите причини наблюденията, извършвани във вътрешните ивици на защитената зона, по протежение на границата със защитената зона, следва да бъдат по-интензивни в сравнение с тези в останалата част от защитената зона.

(8) С цел постигане на последователност по отношение на съдържанието на наблюденията, следва да се установи образец за докладване. С Регламент за изпълнение (ЕС) 2020/1231 на Комисията (3) бяха определени форматът и указанията за годишните доклади за резултатите от наблюденията в области, в които не е било известно наличие на вредителите. С цел да се постигне хармонизиран подход при докладването на резултатите от наблюденията в рамките на Съюза, следва да се приеме подобен формат за докладване на резултатите от наблюденията в защитените зони, като се вземат предвид специфичните елементи на тези наблюдения.

(9) Подробни правила за наблюденията, които трябва да се извършват с цел признаване на защитени зони, се определят и в Директива 92/70/ЕИО на Комисията (4). Посочената директива вече не е актуална, тъй като е приета по силата на предишните правни актове на Съюза в областта на здравето на растенията, и следва да бъде отменена,

ПРИЕ НАСТОЯЩИЯ РЕГЛАМЕНТ:

Член 1 Предмет С настоящия регламент се определят подробни правила за: а) наблюденията за целите на установяване на нова защитена зона съгласно член 32, параграф 3 или 6 от Регламент (ЕС) 2016/2031; и б) подготовката и съдържанието на ежегодните наблюдения съгласно член 34, параграф 1 от Регламент (ЕС) 2016/2031.

Член 2 Определения За целите на настоящия регламент се прилагат следните определения: а) „буферна зона“ означава област, обкръжаваща защитена зона с цел да се сведе до минимум вероятността от въвеждане и разпространение на вредителя в защитената зона; б) „вътрешна ивица“ означава област, разположена във вътрешността на защитена зона и с широчина, равна на широчината на буферната зона, обкръжаваща защитената зона, от вътрешната ѝ страна по външната ѝ граница; в) „наблюдение“ означава наблюдение за откриване на вредителя в защитена зона и по целесъобразност — в буферна зона; г) „демаркационна област“ означава демаркационна област след откриване на вредителя в защитена зона, както е описано в член 18 от Регламент (ЕС) 2016/2031; д) „статистически обосновано наблюдение“ означава наблюдение, извършено въз основа на общите насоки на Европейския орган за безопасност на храните за статистически надеждни и основани на риска наблюдения за вредители по растенията (5).

Член 3 Подготовка на наблюденията 1. Компетентният орган на съответната държава членка или други лица под официалния надзор на компетентния орган подготвят наблюденията, посочени в член 1 („наблюденията“), в съответствие с параграфи 2—6. 2. Наблюденията са: а) основани на риска; б) основани на солидни научни и технически принципи; в) извършвани при отчитане на биологичните характеристики на вредителя и на наличието на видове гостоприемници в защитената зона; и г) извършвани в най-подходящото за откриване на вредителя време. 3. Наблюденията се разширяват, така че да обхванат буферна зона, обкръжаваща защитената зона. Наблюденията в буферните зони са по-интензивни, отколкото в защитената зона, с по-голям брой дейности по наблюдение (визуални проверки, проби, уловки и изпитвания, когато е целесъобразно). Широчината на буферната зона се определя въз основа на биологичните характеристики на вредителя и на потенциалния му капацитет за разпространение. Не се изискват наблюдения в буферната зона, когато — поради биологичните характеристики на вредителя, липсата на растения гостоприемници, географското местоположение на защитената зона или естеството на нейната пространствена изолация — не съществува риск от въвеждане на вредителя в защитената зона чрез естествено разпространение от съседните области. 4. Ако не съществува възможност за установяване на буферна зона на територията, прилежаща към защитената зона, в защитената зона се установява вътрешна ивица. Не се установява вътрешна ивица, когато — поради биологичните характеристики на вредителя, липсата на растения гостоприемници, географското местоположение на защитената зона или естеството на нейната пространствена изолация — не съществува риск от въвеждане на вредителя в защитената зона чрез естествено разпространение от съседните области. Наблюденията във вътрешните ивици са по-интензивни, отколкото в останалата част от защитената зона, с по-голям брой дейности по наблюдение (визуални проверки, проби, уловки и изпитвания, когато е целесъобразно). 5. В случай че компетентният орган реши да извърши статистически обосновано наблюдение, планът на наблюдението и използваната схема за вземане на проби трябва да са подходящи за установяването — с достатъчна гаранционна вероятност — на ниско ниво на присъствие на нападнати от вредителя растения в съответната защитена зона. 6. В случай че компетентният орган реши да извърши статистически обосновано наблюдение в буферната зона или във вътрешната ивица, планът на наблюдението и използваната схема за вземане на проби трябва да са подходящи за установяването — с по-висока, отколкото в самата защитена зона, гаранционна вероятност — на ниско ниво на присъствие на вредителя.

Член 4 Съдържание на наблюденията Наблюденията съдържат следните елементи: а) карта с географските граници на защитената зона и когато е целесъобразно, на буферната зона или на вътрешната ивица, в която карта подробно се описва местоположението на извършваните дейности по наблюдение и се посочват пунктовете за наблюдение, случаите на констатирано наличие или огнищата и всички установени демаркационни области; б) описание на: i) областта, която се наблюдава, включително местата на наблюдение; ii) растителния материал или стоката, и iii) когато е целесъобразно, буферната зона или вътрешната ивица; в) списъка на растенията гостоприемници; г) идентификацията на рисковите области, в които може да присъства вредителят; д) информация за месеците от годината, през които се извършва наблюдението; е) когато е целесъобразно: i) броя на визуалните прегледи за откриване на симптоми или признаци за наличие на вредителя, ii) броя на пробите, вида и броя на изпитванията и на уловките, които привличат вредителя; iii) всяка друга мярка, която е целесъобразна, за да се гарантира откриването на вредителя; ж) при статистически основани наблюдения — основните съображения за плана на наблюдение за всеки вредител, включително описание на: i) целевата популация, епидемиологичната единица и инспекционните единици ii) метода на откриване и чувствителност на метода; iii) всякакви рискови фактори, които посочват нивата на риск и съответните относителни рискове и дяла на растенията гостоприемници; както и iv) в случай на констатирано наличие на вредителя — предприетите мерки или препратката към системата EUROPHYT-Outbreaks.

Член 5 Докладване на резултатите от наблюденията Като използват образеца, установен в приложение I, държавите членки докладват за всяка защитена зона обща информация и резултатите от наблюденията. Държавите членки използват един от образците, установени в приложение II към настоящия регламент, за да докладват резултатите от наблюденията съгласно: а) член 32, параграф 4, буква б) от Регламент (ЕС) 2016/2031; или б) член 34, параграф 2 от Регламент (ЕС) 2016/2031.

Член 6 Отмяна на Директива 92/70/ЕИО Директива 92/70/ЕИО се отменя.

Член 7 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 1 януари 2023 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 14 септември 2022 година. За Комисията Председател Ursula VON DER LEYEN

(1) ОВ L 317, 23.11.2016 г., стр. 4.

(2) МСФМ № 4 „Изисквания за установяване на зони, свободни от вредители“, и МСФМ № 26 „Установяване на зони, свободни от вредител — плодови мухи (Tephritidae)“.

(3) Регламент за изпълнение (ЕС) 2020/1231 на Комисията от 27 август 2020 г. относно формата и указанията за годишните доклади за резултатите от наблюденията и относно формата на многогодишните програми за наблюдение и практическите правила, предвидени съответно в членове 22 и 23 от Регламент (ЕС) 2016/2031 на Европейския парламент и на Съвета (ОВ L 280, 28.8.2020 г., стр. 1).

(4) Директива 92/70/ЕИО на Комисията от 30 юли 1992 г. за определяне на подробни правила за проучванията, които следва да се извършват с оглед признаване на защитени зони в Общността (ОВ L 250, 29.8.1992 г., стр. 37).

(5) ЕОБХ, General guidelines for statistically sound and risk-based surveys of plant pests, 8 септември 2020 г., doi:10.2903/sp.efsa.2020.EN-1919.